和河南裴尹侍郎宿齋天平寺詣九龍祠祈雨二十韻
作者：劉禹錫
朝代：唐

paragraphs: 有事九龍廟，潔齋梵王祠。
玉簫何時絕，碧樹空涼颸。
吏散埃𡏖息，月高庭宇宜。
重城肅穆閉，澗水潺湲時。
人希夜復閑，慮靜境亦隨。
緬懷斷鰲足，凝想乘鸞姿。
朱明盛農節，膏澤方愆期。
瞻言五靈瑞，能救百穀萎。
咿喔晨雞鳴，闌干斗柄垂。
修容謁神像，注意陳正詞。
驚飆起泓泉，若調雷雨師。
黑煙聳鱗甲，灑液如棼絲。
豐隆震天衢，列缺揮火旗。
炎空忽淒緊，高霤懸綆縻。
生物已霶霈，濕雲稍離披。
丹霞啓南陸，白水含東菑。
熙熙飛走適，藹藹草樹滋。
浮光動宮觀，遠思盈川坻。
吳公敏於政，謝守工爲詩。
商山有病客，言賀舒龐眉。